STRATEĠIJA TA' FINANZJAMENT: ĦARSA ĠENERALI X'iddeċidiet il-Kummissjoni fl-14 ta' April 2021 u għaliex huwa importanti? NextGenerationEU, li jinsab fil-qalba tar-rispons tal-UE għall-pandemija tal-coronavirus, se jkun iffinanzjat minn teħid ta' self fuq is-swieq tal-kapital. Aħna se niġbru sa madwar €800 biljun mil-lum sal-aħħar tal-2026. Dan jirriżulta f'volum medju ta' teħid ta' self ta' madwar €150 biljun fis-sena, u dan se jagħmel lill-UE waħda mill-ikbar emittenti fl-euro. It-teħid ta' self kollu se jitħallas lura sal-2058. Filwaqt li l-Kummissjoni ssellfet qabel – biex tappoġġa lill-Istati Membri tal-UE u lil pajjiżi terzi – il-volumi, il-frekwenza u l-kumplessità tat-teħid ta' self ta' NextGenerationEU talab għal bidla fundamentali fl-approċċ għas-swieq tal-kapital. Strateġija ta' finanzjament diversifikata se tirrispondi għall-ħtiġijiet ġodda. Dan se jirrikonċilja d-domandi u l-limitazzjonijiet differenti tal-finanzjament ta' NextGenerationEU, u jipprovdi l-finanzi kollha meħtieġa bl-aktar termini vantaġġużi għall-Istati Membri tal-UE u ċ-ċittadini tagħhom. Fl-14 ta' April, il-Kummissjoni ħadet għadd ta' deċiżjonijiet li se jippermettulha timplimenta strateġija ta' finanzjament diversifikata. Barra minn hekk, il-Kummissjoni qed tistabbilixxi qafas ta' governanza robust li se jiggarantixxi eżekuzzjoni koerenti u konsistenti. Fl-aħħar nett, il-Kummissjoni qed tiżgura allokazzjoni ċara tar-responsabbiltajiet fl-istituzzjoni għall-implimentazzjoni tal-proċessi rilevanti. L-istrateġija ta' finanzjament il-ġdida hija kruċjali biex jiġi żgurat li l-Kummissjoni tista' timmobbilizza l-mezzi finanzjarji kif u meta meħtieġ għall-implimentazzjoni ta' NextGenerationEU. B'hekk, dan il-pakkett jgħin lill-Kummissjoni tistabbilixxi l-qafas operazzjonali li permezz tiegħu se tuża approċċ ġdid u aktar flessibbli biex jinġabru l-fondi fis-swieq tal-kapital għal NextGenerationEU, f'konformità mal-approċċi użati minn emittenti oħra kbar u frekwenti, inkluż l-Istati Membri. Għalfejn neħtieġu approċċ ġdid? Permezz tal-approċċ back-to-back li ntuża s'issa, il-Kummissjoni ħarġet bonds u ttrasferiet ir-rikavati direttament lill-pajjiż benefiċjarju bl-istess termini li rċeviethom (f'termini ta' rata tal-imgħax u maturità). Dan il-metodu indirizza b'suċċess il-ħtiġijiet żgħar ta' finanzjament. Laħaq il-limiti tiegħu bil-programm SURE fejn 19-il Stat Membru qed jiġu moqdija minn programm ta' finanzjament uniku. Ma setax jiżgura li jinħarġu finanzjamenti ta' volumi ħafna akbar ta' NextGenerationEU fuq bażi regolari matul is-snin li ġejjin u b'tibdil fil-kundizzjonijiet. Id-daqs u l-kumplessità tal-programm NextGenerationEU jirrikjedi li l-Kummissjoni tintroduċi l-użu ta' metodi ta' ħruġ użati minn emittenti kbar u frekwenti. B'teħid ta' self massimu sa madwar €800 biljun (jew medja ta' madwar €150 biljun fis-sena), sal-aħħar tal-2026, u skeda kumplessa ta' żborż għall-Istati Membri u l-politiki tal-UE, strateġija ta' finanzjament diversifikata hija l-uniku mod vijabbli biex 'il quddiem l-UE twettaq b'suċċess il-programmi ta' ħruġ. X'inhi strateġija ta' finanzjament diversifikata u x'inhu l-valur miżjud tagħha? Strateġija ta' finanzjament diversifikata tgħaqqad l-użu ta' strumenti ta' finanzjament u tekniki ta' finanzjament differenti ma' komunikazzjoni miftuħa u trasparenti għall-parteċipanti fis-suq. B'dan il-mod, l-emittent jiffaċilita l-assorbiment mis-suq tal-programm ta' finanzjament tiegħu, filwaqt li jkun jista' jirreaġixxi malajr u b'mod deċiżiv għat-tibdil fir-rekwiżiti tal-finanzjament jew għat-tibdil fil-kundizzjonijiet tas-suq. L-istrateġija ta' finanzjament diversifikata tal-Kummissjoni tgħaqqad: L-operazzjonijiet ta' teħid b'self se jiġu inkorporati f'qafas ta' governanza robust li se jiżgura eżekuzzjoni koerenti u konsistenti. Fil-ħidma tagħha, il-Kummissjoni se tkompli tikkoordina ma' emittenti oħra, inkluż l-Istati Membri tal-UE u emittenti supranazzjonali. X'għodod u tekniki se tuża l-Kummissjoni għall-għoti u teħid b'self permezz ta' NextGenerationEU? Sabiex tkun tista' tpoġġi d-daqs kollu ta' NextGenerationEU taħt kundizzjonijiet ottimi, il-Kummissjoni se tuża varjetà ta' għodod u tekniki kemm fuq in-naħa tat-teħid ta' self kif ukoll fuq in-naħa tal-għoti ta' self tal-istrument NextGenerationEU. Fuq in-naħa tat-teħid ta' self, il-Kummissjoni se tuża sett varjat ta' strumenti u tekniki biex tkun tista' tieħu vantaġġ sħiħ mill-opportunitajiet ta' finanzjament favorevoli hekk kif ifeġġu. Dan se jippermetti li l-Kummissjoni timminimizza r-riskji possibbli tan-nuqqasijiet fil-finanzjament, biex tiżgura kundizzjonijiet ottimi u tippermetti li tiġbor il-finanzjament kollu meħtieġ taħt NextGenerationEU kif u meta jkun meħtieġ. Strumenti multipli b'bonds tal-UE u kambjali tal-UE Sabiex tkun tista' tpoġġi d-daqs kollu ta' NextGenerationEU taħt kundizzjonijiet ottimi, il-Kummissjoni se tuża bonds b'maturitajiet differenti kif ukoll strumenti ta' dejn ta' terminu qasir, magħrufin bħala Kambjali tal-UE. Il-ħruġ ta' bonds permezz ta' maturitajiet ta' referenza (3, 5, 7, 10, 15, 20, 25, 30 sena) huwa l-mod prinċipali biex emittent jimplimenta l-pjan ta' finanzjament tiegħu. Bis-SURE, l-istrument għall-finanzjament tal-iskemi tal-impjiegi madwar l-UE, il-Kummissjoni diġà ħarġet bonds ta' referenza b'maturitajiet differenti (minn 5 snin sa 30 sena). Il-programm ta' ħruġ ta' NextGenerationEU se jagħti l-opportunità lill-Kummissjoni li tikkonsolida preżenza regolari fuq il-partijiet kollha tal-kurva tar-rendiment b'Bonds tal-UE li jkunu likwidi kemm jista' jkun. Minflok toħroġ bonds ġodda b'maturitajiet ġodda, fejn possibbli l-Kummissjoni se żżid l-ammont tal-bonds li diġà ħarġu. B'hekk, l-ammont pendenti tal-bond se jagħmel dawn il-bonds aktar likwidi fin-negozjar fis-swieq sekondarji, u b'hekk ikunu aktar attraenti għall-investituri. Il-Kummissjoni se tibda toħroġ ukoll titoli b'maturità iqsar – inqas minn sena – magħrufin bħala Kambjali tal-UE. Dawn se jagħtu aċċess lill-UE għas-suq monetarju profond u likwidu. Dan se joffri lill-UE l-flessibbiltà biex tiddetermina d-daqs ta' kull tranżazzjoni abbażi tal-ħtiġijiet attwali tal-likwidità. Biex toħroġ il-Kambjali tal-UE, il-Kummissjoni se tiddependi fuq l-irkanti, f'konformità mal-prattika standard tas-suq. Tekniki ta' operazzjonijiet ta' ħruġ multipli b'sindakazzjonijiet u rkanti L-użu ta' varjetà ta' tekniki ta' finanzjament se jippermetti li l-Kummissjoni tattira l-finanzjament meħtieġ, anke f'kundizzjonijiet diffiċli tas-suq, tkabbar il-bażi tal-investituri u tnaqqas il-kostijiet tal-finanzjament. Sabiex tagħmel dan kollu, il-Kummissjoni se tgħaqqad is-sindakazzjonijiet u l-irkanti, u se tuża diversi tekniki ta' finanzjament. Għat-tranżazzjonijiet sindakati, il-Kummissjoni taħdem ma' grupp ta' sottoskritturi, normalment banek, li r-rwol tagħhom huwa li jippjazzaw id-dejn mal-investituri. Is-sindakazzjonijiet huma t-teknika tradizzjonali għall-ħruġ ta' dejn minn emittenti supranazzjonali. Fil-passat il-Kummissjoni użat esklużivament is-sindikazzjoni, u se tkompli tistrieħ fuqha għal parti sostanzjali tal-operazzjonijiet ta' ħruġ ta' NextGenerationEU u bonds oħra fil-futur. L-irkantijiet huma teknika ta' finanzjament li biha l-Kummissjoni toffri d-dejn tagħha lil grupp ta' istituzzjonijiet finanzjarji (negozjanti primarji) li jista' jikseb id-dejn billi jissottometti offerti permezz ta' pjattaforma elettronika. Huma mod kosteffettiv ta' ħruġ ta' dejn u l-uniku format għall-ħruġ ta' Kambjali tal-UE. L-irkantijiet huma t-teknika favorita ta' operazzjoni ta' ħruġ użata minn sovrani kbar tal-UE bħall-Ġermanja u Franza (għal aktar minn 90 % tal-volumi tagħhom). L-irkantijiet tal-bonds ta' NextGenerationEU se jseħħu fuq pjattaforma tal-irkant tal-aqwa livell biex tiġi żgurata l-eżekuzzjoni kosteffettiva ta' dawn l-operazzjonijiet ta' finanzjament ġodda. Fuq in-naħa tal-għoti ta' self, l-approċċ il-ġdid se jippermetti l-offerta ta' self ipprezzat u strutturat b'mod attraenti għall-Istati Membri. L-istrateġija ta' finanzjament ta' NextGenerationEU se tippermetti selfiet b'terminu twil lill-Istati Membri pprezzati b'termini attraenti, billi dawn se jiġu ffinanzjati b'dejn tal-UE bi klassifikazzjoni għolja u b'maturità medja aktar baxxa. X'inhi l-importanza tad-deċiżjoni dwar it-teħid ta' self annwali u l-pjan ta' finanzjament fl-implimentazzjoni ta' NextGenerationEU? Id-deċiżjoni dwar it-teħid ta' self annwali u l-pjan ta' finanzjament huma elementi ewlenin biex tiġi żgurata l-ġestjoni finanzjarja tajba, ir-responsabbiltà u t-trasparenza fil-konfront tal-Parlament Ewropew u l-Kunsill fl-implimentazzjoni tal-operazzjonijiet tal-immaniġġjar tad-dejn ta' NextGenerationEU (ara l-Artikolu 5(3) tad-Deċiżjoni (UE, Euratom) 2020/2053). Iż-żewġ elementi huma kumplimentari. Id-deċiżjoni dwar it-teħid ta' self annwali kif definita fid-Deċiżjoni tal-Kummissjoni dwar il-Governanza se tistabbilixxi limitu massimu għall-operazzjonijiet ta' teħid b'self ippjanati matul il-perjodu ta' ppjanar ta' sena. Se tistabbilixxi wkoll firxa għall-ammonti massimi ta' ħruġ ta' finanzjament fuq perjodu twil u qasir, il-maturità medja tal-finanzjament fuq perjodu twil tal-Unjoni u limitu għall-ammont għal kull ħruġ. Il-pjan ta' finanzjament ta' sitt xhur se jimmappja s-self li għandu jittieħed fis-sitt xhur sussegwenti, fil-limiti stabbiliti mid-deċiżjoni dwar it-teħid ta' self annwali. L-iskop tal-pjan ta' finanzjament huwa li jiżgura li l-fondi meħtieġa jkunu disponibbli biex ikopru l-ħtiġijiet ta' pagament rilevanti. L-elementi ewlenin tal-pjan ta' finanzjament se jiġu kkomunikati lil-parteċipanti fis-suq sabiex tiġi offruta l-prevedibbiltà meħtieġa. B'mod partikolari, il-Kummissjoni se tippubblika fuq bażi regolari: Il-Kummissjoni meta se tikkomunika l-ewwel deċiżjoni dwar it-teħid ta' self annwali u l-pjan ta' finanzjament permezz ta' NextGenerationEU? Il-Kummissjoni se tadotta l-ewwel deċiżjoni dwar it-teħid ta' self annwali tagħha u tippubblika pjan ta' finanzjament qabel ma jibda t-teħid ta' self ta' NextGenerationEU, u hija mistennija dan is-sajf. It-twaqqit eżatt se jiddependi mill-approvazzjoni tal-Istati Membri tal-UE għad-Deċiżjoni dwar ir-Riżorsi Proprji, li hija l-leġiżlazzjoni li se tippermetti li l-Kummissjoni tissellef għal NextGenerationEU. Imbagħad, l-operazzjonijiet ta' teħid b'self jistgħu jibdew hekk kif tidħol fis-seħħ id-Deċiżjoni dwar ir-Riżorsi Proprji. Aktar tard, il-pjanijiet ta' finanzjament jiġu aġġornati semiannwalment. NETWORK TAN-NEGOZJANTI PRIMARJI X'inhu n-Network tan-Negozjanti Primarji u għaliex huwa meħtieġ? In-negozjanti primarji huma istituzzjonijiet finanzjarji maħtura mill-emittenti sovrani biex jixtru, jippromwovu u jiddistribwixxu d-dejn tal-gvern. Huma intermedjarji finanzjarji, normalment banek, li jiffaċilitaw l-assorbiment bla xkiel tas-suq tad-dejn fiż-żmien tal-operazzjoni ta' ħruġ inizjali (suq primarju) u jappoġġaw in-negozjar fis-swieq sekondarji. F'konformità mal-prattika tas-suq stabbilita, il-Kummissjoni se tistabbilixxi Network tan-Negozjanti Primarji biex tiffaċilita l-eżekuzzjoni effiċjenti tal-irkanti u tat-tranżazzjonijiet sindakati, tappoġġa l-likwidità fis-swieq sekondarji u tiżgura l-pjazzament tad-dejn tagħna mal-usa' bażi ta' investituri possibbli. Biex tiġbor fondi għal NextGenerationEU, il-Kummissjoni se tkun qed tirrikorri għas-swieq tal-kapital fuq skala kbira u bi frekwenza għolja. In-Network tan-Negozjanti Primarji se jsaħħaħ il-kapaċità tal-Kummissjoni u jiżgura r-relazzjonijiet trasparenti mal-banek li jappoġġaw il-pjazzament tat-teħid ta' self tal-UE. Kif se tagħżel il-banek fin-Network tan-Negozjanti Primarji? Id-Deċiżjoni tal-Kummissjoni dwar in-Network tan-Negozjanti Primarji, li ġiet adottata fl-14 ta' April 2021 u li se tidħol fis-seħħ wara li tiġi ppubblikata fil-Ġurnal Uffiċjali, tiddeskrivi l-proċess tal-għażla fid-dettall. Il-kriterji ta' eliġibbiltà biex tissieħeb fin-Network tan-Negozjanti Primarji huma s-segwenti: L-istituzzjonijiet ta' kreditu eliġibbli se jkollhom jimpenjaw ruħhom li jixtru minimu ta' 0.05 % tal-volum li għandu jiġi rkantat. Il-Kummissjoni se tfittex li taħdem mal-banek attivi fl-appoġġ tal-operazzjonijiet ta' ħruġ u l-pjazzamenti ta' bonds biex tiżgura s-suċċess tal-Bonds tal-UE u l-Kambjali tal-UE tagħha. Dalwaqt se jiġu ppubblikati l-formola ta' applikazzjoni u t-Termini u l-Kundizzjonijiet Ġenerali għall-parteċipazzjoni. Il-Kummissjoni se tagħżel il-banek għat-tranżazzjonijiet sindakati sussegwenti mill-membri tan-network. Kif tiddeċiedi dwar il-kriterji għan-Network tan-Negozjanti Primarji? F'konformità mal-aħjar prattika tas-suq u skont l-esperjenza ta' emittenti Ewropej kbar oħrajn, il-Kummissjoni ddeċidiet li tiftaħ is-sħubija għan-negozjanti primarji kollha stabbiliti fl-UE jew fiż-Żona Ekonomika Ewropea (ŻEE). Dan jiggarantixxi firxa pan-Ewropea b'saħħitha tan-network u jiżgura aċċess għall-komunitajiet tal-investituri kollha tal-Istati Membri. Fir-rigward tal-parteċipanti f'kull tranżazzjoni individwali, il-Kummissjoni se taċċerta ruħha li l-banek magħżulin ikunu jistgħu jappoġġaw in-negozjar fis-suq sekondarju. Dan jappoġġa l-assorbiment tajjeb u jżid l-attraenza tat-teħid ta' self tal-UE. Il-banek li mhumiex tal-UE huma eliġibbli wkoll li jipparteċipaw, u għaliex? Il-membri tan-Network tan-Negozjanti Primarji li l-Kummissjoni se tkun qed tistabbilixxi jridu jkunu banek li huma awtorizzati fl-UE u ssorveljati minn awtorità kompetenti tal-UE. Dan jiggarantixxi li n-negozjanti primarji jiġu kapitalizzati f'konformità mar-regoli tal-UE, u soġġetti għall-kontroll dirett tal-awtoritajiet kompetenti tal-UE. Is-sussidjarji tal-banek tal-UE tal-gruppi finanzjarji jew bankarji omm mhux tal-UE huma eliġibbli li jkunu membri tan-Network tan-Negozjanti Primarji jekk ikunu diġà membri ta' grupp tan-negozjanti primarji nazzjonali jew supranazzjonali. Dawn l-entitajiet diġà jiffurmaw parti attiva u importanti mill-gruppi tan-negozjanti primarji nazzjonali u supranazzjonali tal-UE. Dawn jistgħu jżidu l-valur tan-Network tan-Negozjanti Primarji tal-UE, fost l-oħrajn permezz tal-aċċess tagħhom għall-kapaċitajiet ta' distribuzzjoni tal-investituri f'partijiet oħra tad-dinja. Se jkun hemm xi tip ta' regola ta' rotazzjoni biex jiġi żgurat il-fatturat fit-tranżazzjonijiet ta' appoġġ għan-negozjanti primarji? L-għażla tal-banek għat-tranżazzjonijiet sindakati se tkun ibbażata fuq l-applikazzjoni rigoruża ta' kriterji kwantitattivi u kwalitattivi li jiffukaw fuq il-kwalità tas-servizzi bankarji u l-valutazzjoni tal-offerta sottomessa għat-tranżazzjoni inkwistjoni. Dan se jkun ikkomplementat bl-applikazzjoni ta' fattur ta' rotazzjoni biex jiġi żgurat li mhux dejjem jintużaw l-istess banek. L-objettiv huwa li jiġi rikonoxxut l-impenn ta' kull bank eliġibbli għan-network u li jiġi kkultivat grupp usa' ta' sħab kapaċi li jsostnu dan il-programm ta' operazzjonijiet ta' ħruġ sakemm idum. PJATTAFORMA TAL-IRKANT X'inhi pjattaforma tal-irkant u għaliex hija importanti? Din il-pjattaforma kif se taffettwa l-effiċjenza u l-kost tal-operazzjoni ta' ħruġ ta' NextGenerationEU? Pjattaforma tal-irkant hija sistema użata minn emittenti sovrani biex jirkantaw il-bonds u l-kambjali tagħhom lil grupp ta' banek (spiss imsejħa negozjanti primarji). B'dan il-mod, l-emittenti jistgħu jiżguraw l-eżekuzzjoni kosteffiċjenti tat-tranżazzjonijiet. Għaldaqstant, l-aċċess għal pjattaforma tal-irkant robusta, faċli biex titħaddem u sikura jkun assi b'saħħtu għat-tlestija tal-programm ta' finanzjament ta' NextGenerationEU. Il-Kummissjoni kif se tagħżel il-pjattaforma tal-irkant tagħha? Il-Kummissjoni wettqet eżami estensiv tal-pjattaformi tal-irkant ewlenin użati mill-uffiċċji nazzjonali tal-ġestjoni tad-dejn fl-Istati Membri tal-UE. Fuq din il-bażi, il-Kummissjoni se tagħżel il-fornitur tal-pjattaforma tal-irkant li tissodisfa l-aħjar il-ħtiġijiet speċifiċi tal-operazzjonijiet ta' finanzjament ta' NextGenerationEU. Dawn il-ħtiġijiet jinkludu rekwiżiti funzjonali bħall-ġestjoni ta' volumi kbar u segmenti multipli, u l-kapaċità li jiġi integrat grupp kbir ta' negozjanti primarji fix-xhur li ġejjin, qabel l-ewwel operazzjonijiet ta' rkantar taħt NextGenerationEU. Il-Kummissjoni qed tivvaluta bir-reqqa wkoll ir-robustezza tal-infrastruttura tal-IT u l-kompatibbiltà mas-sistemi li l-Kummissjoni tuża għas-saldu tat-titoli rkantati. Meta se tiġi żvelata l-pjattaforma tal-irkant? Il-proċess biex tintgħażel pjattaforma tal-irkant għadu għaddej. Id-deċiżjoni dwar l-identità tal-pjattaforma tal-irkant se tiġi żvelata hekk kif jitlesta l-proċess. L-irkantijiet se jintużaw kemm għall-bonds kif ukoll għall-kambjali? Il-pjattaforma tal-irkant li tagħżel il-Kummissjoni se tintuża kemm għall-bonds kif ukoll għall-kambjali. Filwaqt li s-sindakazzjonijiet jibqgħu għodda importanti għall-ħruġ tal-bonds, il-kambjali se jinħarġu esklużivament permezz tal-pjattaforma tal-irkant. BIDU TAT-TEĦID TA' SLEF Il-Kummissjoni meta se tibda tissellef taħt NextGenerationEU? Għalfejn kien hemm dan id-dewmien kollu biex naslu f'dan il-punt? Biex il-Kummissjoni tkun legalment awtorizzata li tissellef taħt NextGenerationEU, l-Istati Membri kollha jridu japprovaw id-Deċiżjoni dwar ir-Riżorsi Proprji f'konformità mar-rekwiżiti kostituzzjonali. Sadanittant, il-Kummissjoni qed taħdem id f'id mal-Istati Membri fil-ħidma tagħhom biex ifasslu l-Pjanijiet għall-Irkupru u r-Reżiljenza tagħhom. Dan jippermettilhom jaċċessaw il-finanzjament taħt il-Faċilità għall-Irkupru u r-Reżiljenza, l-istrument li permezz tiegħu se jiġu allokati 90 % tal-fondi ta' NextGenerationEU. Ladarba jiġu approvati l-pjanijiet, il-Kummissjoni se tkun tista' tibda tiżborża l-ewwel fondi. Il-Kummissjoni se tibda tissellef taħt NextGenerationEU hekk kif ikunu fis-seħħ il-prekundizzjonijiet legali kollha meħtieġa. Għal Aktar Informazzjoni Stqarrija għall-istampa Sit web EU as a borrower EU as borrower Investors relations Skedi informattivi Atti legali Preżentazzjoni għall-investituri